Αυτοκινητάμαξα Coradia Stream

Η σειρά αυτοκινηταμαξών Coradia Stream αποτελεί σύνολο σύγχρονων ηλεκτροκίνητων επιβατικών συρμών, οι οποίοι  κατασκευάζονται από τη γαλλική εταιρεία Alstom. Οι συρμοί αυτοί σχεδιάστηκαν για χρήση σε περιφερειακές, προαστιακές και υπεραστικές γραμμές και είναι κατασκευασμένες σύμφωνα με τις ευρωπαϊκές τεχνικές προδιαγραφές διαλειτουργικότητας (ΤΠΔ/TSI). Στην Ελλάδα, παραλλαγές του Coradia Stream προβλέπονται να χρησιμοποιηθούν σε προαστιακά, περιφερειακά και υπεραστικά δρομολόγια της Hellenic Train.

Η συγκεκριμένη υποοικογένεια αποτελεί εξέλιξη της οικογένειας συρμών Alstom Coradia και διαφοροποιείται από άλλες παραλλαγές συρμών, καθώς διαθέτει πλήρως ηλεκτρική πρόωση με κατανεμημένη ισχύ και σύγχρονα συστήματα ελέγχου και ασφάλειας, ενώ ο σχεδιασμός της επιτρέπει υψηλότερες ταχύτητες, αυξημένη χωρητικότητα και βελτιωμένη ενεργειακή απόδοση κατά την πέδηση και την εκκίνηση.

 Ιστορικό 
Κατά την δεκαετία του 2010, η υποοικογένεια συρμών τύπου Coradia Stream, αναπτύχθηκε από την Alstom ως απάντηση στις αυξανόμενες ανάγκες των ευρωπαϊκών αγορών για σύγχρονους, αποδοτικούς και περιβαλλοντικά βιώσιμους ηλεκτρικούς συρμούς, οι οποίοι θα προορίζονταν τόσο για περιφερειακές και υπεραστικές, όσο και προαστιακές υπηρεσίες. Η στρατηγική ανάγκη ήταν να προσφερθεί μία παραλλαγή συρμού, η οποία θα συνδυάζει υψηλή χωρητικότητα και χαμηλό κόστος λειτουργίας, καθώς και συμβατότητα με τα ευρωπαϊκά συστήματα παροχής ισχύος ασφάλειας.
αριστερά|μικρογραφία|300x300εσ|Άποψη σταθμευμένου συρμού Coradia Stream της Trenitalia στη Βενετία.

 Σχεδιασμός και κατασκευή πρωτότυπων μονάδων 
Η Alstom παρουσίασε τα πρώτα μοντέλα Coradia Stream σε εκδηλώσεις και εκθέσεις του κλάδου, ενώ οι πρώτες επαφές με μεγάλους σιδηροδρομικούς παρόχους στην Ευρώπη ξεκίνησαν ήδη από το 2016, μεταξύ των οποίων με τη Nederlandse Spoorwegen (NS) και τη Trenitalia. Η παρουσίαση των νέων συρμών το 2017, περιελάμβαναν πλήρους κλίμακας μοντέλα και prototype παρουσιάσεις των νέων συρμών, ενώ η πρώτη παραγγελία για την προμήθεια 79 τρένων υπογράφτηκε το 2016 από την NS, με την παράδοση των πρώτων μονάδων να ξεκινά στις αρχές του 2019 για εμπορική λειτουργία ως ICNG (Intercity Next Generation) στις Ολλανδικές γραμμές.

 Πρώτες παραδόσεις και νέες συμβάσεις προμήθειας 
Όπως προαναφέρθηκε, οι πρώτες παραδόσεις αυτοκινηταμαξών της υποοικογένειας Alstom Coradia Stream πραγματοποιήθηκαν το 2019, στο πλαίσιο της ευρείας συμφωνίας που είχε υπογραφεί με την Trenitalia για την ανανέωση του περιφερειακού σιδηροδρομικού στόλου στην Ιταλία. Τον Νοέμβριο του 2019 παραδόθηκαν οι πρώτες μονάδες στις περιφέρειες Veneto και Liguria, ενώ άλλες είχαν ήδη τεθεί σε κυκλοφορία στην γραμμή Emilia-Romagna. Οι συρμοί αυτοί, γνωστοί στην Ιταλία με την εμπορική ονομασία Pop, αποτέλεσαν την πρώτη ευρείας κλίμακας παραγωγή και προώθηση της παραλλαγής Stream και σηματοδότησαν τη μετάβαση της Alstom σε μια νέα γενιά αρθρωτών ηλεκτρικών αυτοκινηταμαξών χαμηλού δαπέδου.

Τα επόμενα χρόνια, η επιτυχία του Coradia Stream στην ιταλική αγορά οδήγησε στη σύναψη νέων και διευρυμένων συμβάσεων. το 2018 και το 2019, όπου υπογράφηκαν πρόσθετες παραγγελίες στο πλαίσιο της ίδιας συμφωνίας με την Trenitalia, αυξάνοντας σημαντικά τον συνολικό αριθμό των μονάδων που κυκλοφορούσαν στην ιταλική περιφέρεια. Παράλληλα, η Alstom προώθησε την συγκεκριμένη παραλλαγή και σε άλλες ευρωπαϊκές αγορές, προσαρμόζοντάς την σε διαφορετικές λειτουργικές και τεχνικές απαιτήσεις, υπογράφοντας έτσι το 2021 μία από τις σημαντικότερες συμβάσεις με τη Δανική Κρατική Σιδηροδρομική Εταιρεία (DSB), η οποία προέβλεπε την προμήθεια 100 συρμών, καθώς και πολυετή σύμβαση πλήρους συντήρησης.
μικρογραφία|347x347εσ|Άποψη συρμού τύπου Stream με οκτάδυμη σύνθεση εν κινήσει.
Το 2022 η Alstom επεκτάθηκε περαιτέρω στη γερμανική αγορά, προχωρώντας στην υπογραφή νέων συμβάσεων για την προμήθεια διώροφων συρμών Coradia Stream High Capacity (HC), όπο η SFBW (Baden-Württemberg) παρήγγειλε 130 μονάδες για περιφερειακές υπηρεσίες μεγάλης χωρητικότητας, ενώ η DB Regio σύναψε ξεχωριστή σύμβαση για 29 συρμούς, οι οποίοι προορίζονταν για δρομολόγια στην περιοχή της Έσσης. Στο πλαίσιο αυτό, το 2024, οι πρώτες μονάδες Coradia Stream παραδόθηκαν και τέθηκαν σε εμπορική λειτουργία στη Ρουμανία, ενώ το 2025 η Alstom υπέγραψε νέα συμφωνία με το Υπουργείο Μεταφορών της Βουλγαρίας για την προμήθεια 35 συρμών, συνοδευόμενη από πολυετή σύμβαση συντήρησης, με προβλεπόμενη έναρξη εμπορικής λειτουργίας το 2026.

Παράλληλα, τον Δεκέμβριο του 2025, η Hellenic Train προχώρησε στη σύναψη συμφωνίας με την Alstom για την προμήθεια 23 νέων συρμών Coradia Stream, η οποίοι θα ενισχύσουν το ιδιόκτητο τροχαίο υλικό της εταιρείας, με ορίζοντα παράδοσης το δεύτερο τρίμηνο του 2027.

 Σχέσεις με άλλα μοντέλα της Alstom Coradia 
Η Coradia Stream εντάσσεται στην ευρύτερη οικογένεια Coradia της Alstom, η οποία περιλαμβάνει ποικίλα μοντέλα σχεδιασμένα για διαφορετικές υπηρεσίες και αγορές (πχ. Polyvalent, Continental, Duplex, LINT, Nordic) Σε αντίθεση με τα προαναφερθέντα μοντέλα, το Coradia Stream ξεχωρίζει ως πλατφόρμα χαμηλού δαπέδου με υψηλό βαθμό αρθρωτότητας και ευελιξίας, σχεδιασμένη για να ανταποκριθεί στις σύγχρονες απαιτήσεις λειτουργίας και υπηρεσιών σε ευρωπαϊκές σιδηροδρομικές αγορές, συνδυάζοντας χαρακτηριστικά από διάφορους προγενέστερους τύπους Coradia και ενσωματώνοντας πιο σύγχρονες τεχνολογικές λύσεις.

 Τεχνικά Χαρακτηριστικά 
Οι αμαξοστοιχίες Alstom Coradia Stream δεν διαθέτουν έναν ενιαίο σχεδιασμό τόσο ως προς τα τεχνικά χαρακτηριστικά τους, όσο και προς την εμφάνιση, καθώς υπάρχει μεγάλη παραμετροποίηση ως προς  την ενεργειακή απόδοση και τη διαλειτουργικότητά τους στα ευρωπαϊκά σιδηροδρομικά δίκτυα. Στο πλαίσιο αυτό, την σημερινή εποχή οι συγκεκριμένοι συρμοί κατασκευάζονται από την Alstom σε διάφορες ευρωπαϊκές μονάδες παραγωγής, κυρίως στα εργοστάσια του Savigliano και του Vado Ligure στην Ιταλία, της Santa Perpètua de Mogoda στην Ισπανία, του Chorzów στην Πολωνία και του Salzgitter στη Γερμανία.

 Διάταξη και Διαστάσεις 
Από πλευράς χωροταξικού σχεδιασμού, τα Coradia Stream αποτελούν μονοώροφες, πλήρως ηλεκτρικές μονάδες χαμηλού δαπέδου, με αρθρωτή φιλοσοφία που επιτρέπει τη διαμόρφωση συρμών από τρία έως και δέκα οχήματα. Οι διαστάσεις των συρμών παρομοιάζουν με αυτές των τυπικών σύγχρονων ευρωπαϊκών EMU, με πλάτος που κυμαίνεται περίπου στα 2,82 μέτρα και συνολικό ύψος γύρω στα 4,25 μέτρα, ενώ το ύψος του δαπέδου διαφοροποιείται ανάλογα με τη χρήση και την υποδομή του δικτύου, με τυπικές τιμές γύρω στα 760 mm για υπεραστικές γραμμές και περίπου 600–620 mm για περιφερειακές γραμμές. Στο πλαίσιο αυτό, οι πόρτες του συρμού είναι ευρείας διατομής και ο αριθμός τους ποικίλλει ανάλογα με τη διαμόρφωση, συνήθως μία έως δύο ανά όχημα και ανά πλευρά, δίνοντας έτσι έμφαση στη γρήγορη επιβίβαση και αποβίβαση. Με τον τρόπο αυτό, ο σχεδιασμός του χαμηλού δαπέδου καθιστά τους συγκεκριμένους συρμούς πλήρως προσβάσιμους σε άτομα με μειωμένη κινητικότητα.

Σε ό,τι αφορά το βάρος των συρμών, αυτό εξαρτάται από τον αριθμό των οχημάτων και τον εξοπλισμό της εκάστοτε μονάδας. Ενδεικτικά, μια βασική σύνθεση παρουσιάζει απόβαρο της τάξης των 100–105 τόνων, μικτό βάρος γύρω στους 120–125 τόνους και βάρος σε πλήρη φόρτωση που μπορεί να φτάσει ή και να ξεπεράσει τους 150 τόνους. Χωρίς αμφιβολία, οι τιμές αυτές διαφοροποιούνται αισθητά ανάλογα με την ηλεκτρολογική διαμόρφωση, τον εσωτερικό εξοπλισμό και τα εθνικά συστήματα ασφαλείας που φέρει η κάθε παραλλαγή.
αριστερά|μικρογραφία|346x346εσ|Εσωτερικό σειράς ICNG τύπου Coradia Stream.

 Χωρητικότητα επιβατών 
Η χωρητικότητα του κάθε συρμού μεταβάλλεται σημαντικά ανάλογα με τη διαμόρφωση και την παραγγελία του κάθε παρόχου και είναι κυμαινόμενη περίπου από 200 επιβάτες σε τρίδυμες συνθέσεις έως και 600 ή περισσότερους επιβάτες σε δεκάδυμες συνθέσεις.

 Κινητήρες και Σύστημα πέδησης 
Σε επίπεδο επιδόσεων, τα Coradia Stream διατίθενται σε εκδόσεις με μέγιστη ταχύτητα 160 km/h για περιφερειακή χρήση, καθώς και σε εκδόσεις αυξημένων επιδόσεων με μέγιστη ταχύτητα έως 200 km/h για υπεραστικά δρομολόγια. Αναλυτικότερα, η κίνηση του συρμού παρέχεται από σύγχρονους τριφασικούς επαγωγικούς κινητήρες της Alstom, όπως της οικογένειας 4LCA ή αντίστοιχης τεχνολογίας, οι οποίοι ελέγχονται μέσω ηλεκτρονικών ισχύος τύπου ONIX, ενώ το σύστημα έλξης είναι πλήρως ηλεκτρικό, με δυνατότητα ανάκτησης ενέργειας κατά την πέδηση, συμβάλλοντας στη μείωση της κατανάλωσης και του λειτουργικού κόστους. Από την άλλη πλευρά, ένα από τα βασικά χαρακτηριστικά της οικογένειας Coradia Stream είναι εξίσου η ευρεία συμβατότητα με τα ευρωπαϊκά συστήματα ηλεκτροδότησης, καθώς οι μονάδες αυτές μπορούν να κατασκευαστούν για λειτουργία με 25 kV AC 50 Hz, 15 kV AC 16,7 Hz, 3 kV DC ή 1,5 kV DC, είτε ως μονοσύστημες είτε ως πολυσύστημες, ανάλογα πάντα με τις απαιτήσεις του δικτύου. Σε ό,τι αφορά το εσωτερικό ηλεκτρικό δίκτυο, αυτό λειτουργεί συνήθως στα 400 V τριφασικού εναλλασσόμενου ρεύματος για την τροφοδοσία των βοηθητικών συστημάτων. Παράλληλα, η διάμετρος των τροχών κυμαίνεται περίπου από 840 έως 920 χιλιοστά, ενώ οι συρμοί κατασκευάζονται κυρίως για κανονικό εύρος γραμμής 1.435 mm, με δυνατότητα προσαρμογής σε άλλες διαστάσεις όπου απαιτείται.

Το σύστημα πέδησης συνδυάζει την ηλεκτρική πέδηση μέσω των κινητήρων με ηλεκτροπνευματικά συστήματα, συνήθως της Knorr-Bremse, όπως οι σειρές EP Compact ή EP 2002, ή ισοδύναμες λύσεις ανάλογα με τον πελάτη, ενώ όλες οι αμαξοστοιχίες της σειράς είναι πλήρως συμβατές με τις Τεχνικές Προδιαγραφές Διαλειτουργικότητας (TSI) της Ευρωπαϊκής Ένωσης και μπορούν να εξοπλιστούν με ERTMS/ETCS, καθώς και με εθνικά συστήματα σηματοδότησης και προστασίας συρμών.

 Λοιπά Συστήματα 
Όπως προαναφέρθηκε, οι συρμοί των Coradia Stream διαφοροποιούνται σημαντικά ανά διαχειριστή και χρήση, τόσο ως προς την αυτονομία, όσο και ως προς τον σχεδιασμό. Πιο συγκεκριμένα, οι περιφερειακές εκδόσεις, όπως αυτές που χρησιμοποιούνται από ιταλικούς ή σκανδιναβικούς φορείς, δίνουν έμφαση στη γρήγορη εναλλαγή επιβατών και στη μεγάλη χωρητικότητα, ενώ οι υπεραστικές εκδόσεις, όπως οι intercity παραλλαγές για την Ολλανδία ή άλλες χώρες, διαθέτουν υψηλότερη μέγιστη ταχύτητα, βελτιωμένη αεροδυναμική και διαμορφώσεις εσωτερικού με μεγαλύτερη άνεση. Επιπλέον, τα μοντέλα αυτά υποστηρίζουν ποικιλόμορφη παραμετροποίηση σε επίπεδο εσωτερικής διαρρύθμισης, όπως την προσθήκη χώρων για αποσκευές και ποδήλατα, την ύπαρξη ή μη συστημάτων πληροφόρησης επιβατών, Wi-Fi, μετρητών επιβατικής κίνησης, καθώς και ειδικές διαμορφώσεις για ΑμεΑ.

 Φωτοθήκη 

 Παραπομπές 

 Εξωτερικοί σύνδεσμοι 


Κατηγορία:Τρένα